Tiener vier verjaardag deur geskenke aan ander te gee | Netwerk24
Tiener vier verjaardag deur geskenke aan ander te gee
Linda Snyman het gevoel sy hoef nie vanjaar haar verjaardag te vier nie en het liewer boksies en lekkergoed aan haweloses in haar woongebied uitgedeel. Foto:
'n Plaaslike tienermeisie het besluit om nie 'n groot partytjie vir haar 13de verjaardag te hou nie, maar eerder 'n glimlag op vreemde­linge se gesig te plaas.
Linda Snyman van Strand het 'n ruk gelede besluit die haweloses verdien om meer as sy te kry en dat dit hulle beurt is om bederf te word.
Sy het haar ma, wat by Somerset-Wes-nagskuiling betrokke is, ingespan om haar droom 'n werklikheid te maak.
"Daar is soveel mense wat op straat bly wat nie die geleentheid het om hul verjaardae te vier nie en nie iets het om te eet nie," het sy verduidelik.
Linda se ma, Marina, het gereël dat sy Donderdag 6 Desember lekkergoedboksies aan die haweloses oorhandig terwyl die nagskuiling sop uitgedeel het.
Oor Linda se besluit sê Marina: "Ek is baie dankbaar dat sy nie net vir haarself lewe nie. Sy sien ander mense se behoeftes raak en het 'n passie vir ander."
Toe Linda die eerste boksie oorhandig, het sy gemengde gevoelens gehad. "Ek kan nie regtig die gevoel beskryf nie, maar om die glimlag op daardie mens se gesig te sien, het my baie gelukkig gemaak," verduidelik sy.
Marina verklap dat die trane vlak in haar dogter se oë was toe sy die lekkergoed uitgedeel het.
Altesaam 50 lekkergoedboksies is uitgedeel, elk gevul met 'n koeldrank, 'n kolwyntjie, skyfies en lekkers.
Linda en haar gesin het self alles gekoop wat in die boksies was.
Linda, wat 27 Desember haar 14de verjaardag vier, is vasberade om meer betrokke te raak by liefdadigheidswerk en beplan reeds om volgende jaar nog lekkergoedboksies uit te deel.